b"\n_START_ARTICLE_\nVia\xc8\x9ba la \xc8\x9bar\xc4\x83\n_START_SECTION_\nRezumat\n_START_PARAGRAPH_\nSatul Ciulni\xc8\x9bei de la marginea B\xc4\x83r\xc4\x83ganului, aflat pe valea Ialomi\xc8\x9bei, a fost st\xc4\x83p\xc3\xa2nit \xc3\xaenc\xc4\x83 din vremuri vechi de familia boiereasc\xc4\x83 Murgule\xc8\x9b. Mo\xc8\x99ia fusese \xc3\xaemp\xc4\x83r\xc8\x9bit\xc4\x83 mai demult boierului Dinu Murgule\xc8\x9b \xc8\x99i surorii sale, coana Diamandula, \xc8\x99i se \xc3\xaenvecina cu mo\xc8\x99ia Com\xc4\x83ne\xc8\x99ti - administrat\xc4\x83 de Sa\xc8\x99a Com\xc4\x83ne\xc8\x99teanu (fiica boierului revolu\xc8\x9bionar Costic\xc4\x83 Com\xc4\x83ne\xc8\x99teanu) - \xc8\x99i cu mo\xc8\x99ia Balta - administrat\xc4\x83 de fostul arenda\xc8\x99 T\xc4\x83nase Scatiu, urma\xc8\x99ul unui v\xc4\x83taf. Aflat\xc4\x83 pe patul de moarte, coana Diamandula \xc3\xael cheam\xc4\x83 acas\xc4\x83 pe fiul ei, Matei Damian, ce plecase cu \xc8\x99apte ani \xc3\xaen urm\xc4\x83 pentru a urma studii de medicin\xc4\x83 \xc3\xaen str\xc4\x83in\xc4\x83tate. Ea \xc3\xael roag\xc4\x83 cu limb\xc4\x83 de moarte s\xc4\x83 r\xc4\x83m\xc3\xa2n\xc4\x83 pe p\xc4\x83m\xc3\xa2ntul str\xc4\x83mo\xc8\x99esc, s\xc4\x83-l ajute pe boierul Dinu \xc3\xaen administrarea mo\xc8\x99iei \xc8\x99i s\xc4\x83 se \xc3\xaensoare._NEWLINE_Dup\xc4\x83 moartea mamei sale, Matei Damian \xc3\xaencepe s\xc4\x83 se ocupe de administrarea p\xc4\x83r\xc8\x9bii de mo\xc8\x99ie mo\xc8\x99tenit\xc4\x83, care se p\xc4\x83r\xc4\x83ginise ca urmare a recoltelor slabe din ultimii ani, precum \xc8\x99i a del\xc4\x83s\xc4\x83rii \xc8\x99i lipsei de organizare manifestate de administratorul Nae Eftimiu. T\xc3\xa2n\xc4\x83rul observ\xc4\x83 munca grea de pe mo\xc8\x99ie \xc8\x99i starea de s\xc4\x83r\xc4\x83cie a \xc8\x9b\xc4\x83r\xc4\x83nimii \xc8\x99i nu-\xc8\x99i poate da seama \xe2\x80\x9ecum se poate \xc3\xaembog\xc4\x83\xc8\x9bi cineva din agricultur\xc4\x83\xe2\x80\x9d. Sa\xc8\x99a \xc3\xael sf\xc4\x83tuie\xc8\x99te s\xc4\x83 preia personal administrarea mo\xc8\x99iei, s\xc4\x83 cumpere ma\xc8\x99ini care s\xc4\x83 gr\xc4\x83beasc\xc4\x83 lucr\xc4\x83rile agricole \xc8\x99i s\xc4\x83 se poarte bine cu \xc8\x9b\xc4\x83ranii pentru a dispune de for\xc8\x9b\xc4\x83 de munc\xc4\x83. _NEWLINE_Spre deosebire de proprietarii de mo\xc8\x99ii de origine boiereasc\xc4\x83, T\xc4\x83nase Scatiu este un fost arenda\xc8\x99 \xc3\xaembog\xc4\x83\xc8\x9bit prin jefuirea f\xc4\x83r\xc4\x83 mil\xc4\x83 a fo\xc8\x99tilor proprietari \xc8\x99i prin \xc3\xaemprumutarea de bani cu cam\xc4\x83t\xc4\x83. Dornic s\xc4\x83 aib\xc4\x83 mai mult p\xc4\x83m\xc3\xa2nt, el \xc3\xaencearc\xc4\x83 s\xc4\x83-\xc8\x99i extind\xc4\x83 mo\xc8\x99ia ocup\xc3\xa2nd abuziv ogoarele \xc3\xaenvecinate ale \xc8\x9b\xc4\x83ranilor, pe baza unor m\xc4\x83sur\xc4\x83tori m\xc4\x83sluite. Nu numai \xc8\x9b\xc4\x83ranii sufer\xc4\x83 de pe urma lui, ci \xc8\x99i boierul Dinu Murgule\xc8\x9b care a \xc3\xaemprumutat de el cu dob\xc3\xa2nd\xc4\x83 suma de 30.000 de lei, pe care nu-i mai poate restitui; cunosc\xc3\xa2nd starea material\xc4\x83 grea a boierului, T\xc4\x83nase devine tot mai \xc3\xaendr\xc4\x83zne\xc8\x9b \xc8\x99i \xc3\xaencearc\xc4\x83 s\xc4\x83-l conving\xc4\x83 s\xc4\x83 i-o dea de so\xc8\x9bie pe fiica sa, Tincu\xc8\x9ba, pentru a dob\xc3\xa2ndi astfel \xc3\xaentreaga mo\xc8\x99ie. _NEWLINE_\xc3\x8en acela\xc8\x99i timp se \xc3\xaenfirip\xc4\x83 o rela\xc8\x9bie de dragoste \xc3\xaentre Matei Damian \xc8\x99i Sa\xc8\x99a Com\xc4\x83ne\xc8\x99teanu, cei doi tineri convenind s\xc4\x83 se c\xc4\x83s\xc4\x83toreasc\xc4\x83 \xc3\xaen aceea\xc8\x99i toamn\xc4\x83, dup\xc4\x83 \xc3\xaentoarcerea \xc3\xaen \xc8\x9bar\xc4\x83 a fetei. Sa\xc8\x99a \xc3\xael conduce la Paris pe fratele ei mai mic, Mihai, ce urma s\xc4\x83-\xc8\x99i des\xc4\x83v\xc3\xa2r\xc8\x99easc\xc4\x83 acolo studiile universitare. Mihai \xc8\x99i Tincu\xc8\x9ba \xc3\xaemp\xc4\x83rt\xc4\x83\xc8\x99esc o iubire copil\xc4\x83reasc\xc4\x83, jur\xc3\xa2ndu-\xc8\x99i unul altuia s\xc4\x83 nu se c\xc4\x83s\xc4\x83toreasc\xc4\x83 \xc3\xaenainte de \xc3\xaentoarcerea b\xc4\x83iatului de la studii. \xc3\x8en cele c\xc3\xa2teva s\xc4\x83pt\xc4\x83m\xc3\xa2ni \xc3\xaen care Sa\xc8\x99a lipse\xc8\x99te, Matei se ocup\xc4\x83 cu treburile mo\xc8\x99iei; el are tot mai pu\xc8\x9bin\xc4\x83 \xc3\xaencredere \xc3\xaen so\xc8\x9bii Eftimiu \xc8\x99i este p\xc4\x83r\xc4\x83sit de omul s\xc4\x83u de \xc3\xaencredere, baciul Micu, care fuge \xc3\xaen lume de sup\xc4\x83rare c\xc4\x83 cineva l-a otr\xc4\x83vit pe Corcodu\xc8\x99, c\xc3\xa2inele s\xc4\x83u ciob\xc4\x83nesc. Matei \xc3\xae\xc8\x99i vinde bonurile de \xc3\xaempropriet\xc4\x83rire r\xc4\x83mase de la tat\xc4\x83l s\xc4\x83u \xc8\x99i \xc3\xael ajut\xc4\x83 astfel pe boierul Dinu Murgiule\xc8\x9b s\xc4\x83-\xc8\x99i pl\xc4\x83teasc\xc4\x83 datoria fa\xc8\x9b\xc4\x83 de T\xc4\x83nase Scatiu. _NEWLINE_\xc3\x8en ziua \xc3\xaentoarcerii Sa\xc8\x99ei de la Paris, reprezentan\xc8\x9bii tribunalului C\xc4\x83l\xc4\x83ra\xc8\x99i descind pe mo\xc8\x99ia Balta pentru a judeca pricina fostului arenda\xc8\x99 cu ob\xc8\x99tea satului; \xc8\x9b\xc4\x83ranii se revolt\xc4\x83 \xc3\xaen fa\xc8\x9ba judec\xc4\x83torilor sosi\xc8\x9bi s\xc4\x83 \xc3\xaempart\xc4\x83 dreptatea, dup\xc4\x83 ce pr\xc3\xa2nziser\xc4\x83 anterior \xc3\xaen casa lui Scatiu, iar confruntarea cap\xc4\x83t\xc4\x83 aspecte violente, fiind dezamorsat\xc4\x83 de interven\xc8\x9bia pa\xc8\x99nic\xc4\x83 a lui Matei Damian. T\xc4\x83nase solicit\xc4\x83 sprijinul autorit\xc4\x83\xc8\x9bilor, iar \xc8\x9b\xc4\x83ranii sunt schingiui\xc8\x9bi \xc3\xaen mod abuziv. Boierul Dinu Murgule\xc8\x9b anun\xc8\x9b\xc4\x83 public c\xc4\x83s\xc4\x83toria lui Matei cu Sa\xc8\x99a, recomand\xc3\xa2ndu-le am\xc3\xa2ndurora s\xc4\x83 nu-\xc8\x99i p\xc4\x83r\xc4\x83seasc\xc4\x83 p\xc4\x83m\xc3\xa2nturile deoarece aici au g\xc4\x83sit \xe2\x80\x9efericirea cea adev\xc4\x83rat\xc4\x83\xe2\x80\x9d. \xc3\x8enso\xc8\x9birea lui Matei cu Sa\xc8\x99a va conduce la realizarea unui cuplu armonios \xc8\x99i durabil.\n_START_SECTION_\nStructur\xc4\x83\n_START_PARAGRAPH_\nRomanul Via\xc8\x9ba la \xc8\x9bar\xc4\x83 este \xc3\xaemp\xc4\x83r\xc8\x9bit \xc3\xaen 23 de capitole, care nu au titluri. Ac\xc8\x9biunea sa se desf\xc4\x83\xc8\x99oar\xc4\x83 \xc3\xaen ultimii ani ai secolului al XIX-lea, pe parcursul a c\xc3\xa2torva luni, din iulie p\xc3\xa2n\xc4\x83 \xc3\xaen iarn\xc4\x83.\n_START_SECTION_\nIdei literare cu privire la roman\n_START_PARAGRAPH_\n\xc3\x8enc\xc4\x83 de la \xc3\xaenceputurile activit\xc4\x83\xc8\x9bii sale literare, Duiliu Zamfirescu s-a manifestat ca un sus\xc8\x9bin\xc4\x83tor al literaturii rom\xc3\xa2ne\xc8\x99ti, el afirm\xc3\xa2nd \xc3\xaen 1890 c\xc4\x83 e nevoie de \xe2\x80\x9ea crea o literatur\xc4\x83 na\xc8\x9bional\xc4\x83, care s\xc4\x83 p\xc4\x83streze ceea ce este specific rom\xc3\xa2nesc, limba rom\xc3\xa2nului \xc8\x99i sufletul eroilor, \xc8\x99i a o pune totodat\xc4\x83 \xc3\xaen leg\xc4\x83tur\xc4\x83 cu ceea ce este omenesc \xc8\x99i deci etern\xe2\x80\x9d \xc8\x99i scriindu-i lui Iacob Negruzzi c\xc4\x83 \xc3\xae\xc8\x99i dore\xc8\x99te s\xc4\x83 realizeze \xe2\x80\x9eo puternic\xc4\x83 \xc8\x99i s\xc4\x83n\xc4\x83toas\xc4\x83 not\xc4\x83 a p\xc4\x83m\xc3\xa2ntului nostru rom\xc3\xa2nesc\xe2\x80\x9d. Romanele sale trebuiau s\xc4\x83 \xc3\xaent\xc4\x83reasc\xc4\x83 dragostea de glie a rom\xc3\xa2nilor \xc8\x99i s\xc4\x83 fie o fresc\xc4\x83 a societ\xc4\x83\xc8\x9bii rom\xc3\xa2ne\xc8\x99ti de la sf\xc3\xa2r\xc8\x99itul secolului al XIX-lea, aspecte considerate de autor ca o datorie patriotic\xc4\x83._NEWLINE_Duiliu Zamfirescu credea c\xc4\x83 romancierul nu trebuie s\xc4\x83 ignore elementele timpului s\xc4\x83u, ci s\xc4\x83 le prezinte obiectiv, \xe2\x80\x9e\xc3\xaen toat\xc4\x83 goliciunea \xc8\x99i cu toate infamiile lor\xe2\x80\x9d. Scopul romancierului, \xc3\xaei scria el de la Roma la 1 octombrie 1889 lui Titu Maiorescu, este de a crea o iluzie c\xc3\xa2t mai intens\xc4\x83 cu privire la realitatea vie\xc8\x9bii. Operele literare trebuiau s\xc4\x83 se inspire din via\xc8\x9ba real\xc4\x83 \xc8\x99i s\xc4\x83 prezinte \xc3\xaent\xc3\xa2mpl\xc4\x83ri posibile, iar \xc3\xaen opinia sa scriitorului nu-i era suficient\xc4\x83 doar o imagina\xc8\x9bie debordant\xc4\x83 precum cea a lui Alex. Dumas \xc8\x99i un stil literar asem\xc4\x83n\xc4\x83tor cu cel al lui Flaubert pentru a crea un roman modern, \xc3\xaei scria acestuia din nou la 6 octombrie 1890 de la Orvieto. Scrierile sale creeaz\xc4\x83 o iluzie a vie\xc8\x9bii reale, idealiz\xc3\xa2nd-o.\n_START_SECTION_\nScrierea romanului\n_START_PARAGRAPH_\nPotrivit unor istorici literari, Duiliu Zamfirescu s-ar fi inspirat \xc3\xaen scrierea acestui roman din revolta \xc8\x9b\xc4\x83r\xc4\x83neasc\xc4\x83 din Bordeni-Scor\xc8\x9beni (jude\xc8\x9bul Prahova) ce a avut loc \xc3\xaen august 1883 \xc8\x99i care a fost tratat\xc4\x83 \xc8\x99i \xc3\xaen piesa Prea t\xc3\xa2rziu. De asemenea, personajele romanului par a fi proveni din familia Simionescu-R\xc3\xa2mniceanu. Substan\xc8\x9ba romanului provine din amintirile din copil\xc4\x83rie \xc8\x99i adolescen\xc8\x9b\xc4\x83 ale scriitorului._NEWLINE_Ideea scrierii unui roman se conturase deja \xc3\xaen mintea diplomatului, care \xc3\xaei promite lui Titu Maiorescu \xc3\xaentr-o scrisoare scris\xc4\x83 de la Porto d'Anzio la 31 august 1891 c\xc4\x83 va \xc3\xaencepe s\xc4\x83 lucreze la un roman pe care \xc3\xael considera foarte interesant. C\xc4\x83ldurile insuportabile de la \xc3\xaenceputul verii anului 1892 \xc3\xaei creeaz\xc4\x83 lui Duiliu Zamfirescu o stare de plictiseal\xc4\x83. Diplomatul cite\xc8\x99te f\xc4\x83r\xc4\x83 un prea mare interes, fiind st\xc4\x83p\xc3\xa2nit de o nelini\xc8\x99te creatoare. \xe2\x80\x9e\xc3\x8entrev\xc4\x83d ni\xc8\x99te cr\xc3\xa2mpee de roman, cu lungi \xc8\x99esuri de \xc8\x9bar\xc4\x83, dar toate \xc3\xaenv\xc4\x83luite \xc3\xaentr'o p\xc3\xa2cl\xc4\x83 ca de B\xc4\x83r\xc4\x83gan\xe2\x80\x9d, i se confeseaz\xc4\x83 el lui Titu Maiorescu \xc3\xaentr-o scrisoare scris\xc4\x83 la Roma la 12 mai 1892. Scriitorul \xc3\xaei scrie ministrului de externe Alexandru N. Lahovari, rug\xc3\xa2nd s\xc4\x83 fie \xc3\xaenaintat \xc3\xaen func\xc8\x9bie, dar, \xc3\xaen loc s\xc4\x83-l \xc3\xaenainteze, ministrul \xc3\xael transfer\xc4\x83 \xc3\xaen iunie 1892 ca secretar de lega\xc8\x9bie la Atena, cauz\xc3\xa2ndu-i o nemul\xc8\x9bumire profund\xc4\x83._NEWLINE_Duiliu Zamfirescu a \xc3\xaenceput s\xc4\x83 scrie acest roman \xc3\xaen vara anului 1892, dup\xc4\x83 ce fusese transferat la Atena. Romanul a purtat ini\xc8\x9bial titlul Pe Ar\xc4\x83tur\xc4\x83. Scrierea a fost \xc3\xaentrerupt\xc4\x83 o perioad\xc4\x83 ca urmare a transfer\xc4\x83rii lui Duiliu Zamfirescu, \xc3\xaencep\xc3\xa2nd cu 3 noiembrie 1892, ca secretar de lega\xc8\x9bie la Bruxelles. \xc3\x8en ianuarie 1893, dup\xc4\x83 o perioad\xc4\x83 de \xc3\xaentrerupere, scriitorul a reluat lucrul la roman, \xe2\x80\x9e\xc3\xaen care voiu s\xc4\x83 \xc3\xaencerc a ar\xc4\x83ta geniul rom\xc3\xa2nesc sub toate formele lui, la boier \xc8\x99i la \xc8\x9b\xc4\x83ran, la femeie \xc8\x99i b\xc4\x83rbat, la cei dint\xc3\xa2i f\xc4\x83r\xc4\x83 nicio tradi\xc8\x9biune, f\xc4\x83r\xc4\x83 gust, f\xc4\x83r\xc4\x83 disciplin\xc4\x83, \xe2\x80\x94 la cei de al doilea de asemeni f\xc4\x83r\xc4\x83 gust \xc8\x99i f\xc4\x83r\xc4\x83 disciplin\xc4\x83, dar cu o violent\xc4\x83 n\xc4\x83zuin\xc8\x9b\xc4\x83 de form\xc4\x83 na\xc8\x9bional\xc4\x83, \xe2\x80\x94 av\xc3\xa2nd ca inspira\xc8\x9bie moral\xc4\x83 un_NEWLINE_realism trist, o via\xc8\x9b\xc4\x83 uniform\xc4\x83 dar senin\xc4\x83 a muncitorului de p\xc4\x83m\xc3\xa2nt\xe2\x80\x9d, potrivit propriei m\xc4\x83rturisiri f\xc4\x83cute \xc3\xaentr-o scrisoare din 22 februarie 1893. Scriitorul a cercetat asem\xc4\x83n\xc4\x83rile dintre firea \xc8\x9b\xc4\x83ranului rus (din romanele lui Lev Tolstoi) \xc8\x99i firea \xc8\x9b\xc4\x83ranului rom\xc3\xa2n, concluzion\xc3\xa2nd c\xc4\x83 motorul sufletesc al \xc8\x9b\xc4\x83ranului rom\xc3\xa2n \xc3\xael reprezint\xc4\x83 posesiunea p\xc4\x83m\xc3\xa2ntului._NEWLINE_Romanul a fost scris \xc3\xaen principal \xc3\xaen perioada elen\xc4\x83 a lui Duiliu Zamfirescu, fiind finalizat \xc3\xaen perioada c\xc3\xa2t scriitorul se afla la Bruxelles. C\xc3\xa2t timp a lucrat la roman, Duiliu Zamfirescu a fost cuprins de o energie creatoare \xc8\x99i s-a deta\xc8\x99at destul de mult de lumea exterioar\xc4\x83 \xc3\xaen care \xc3\xae\xc8\x99i desf\xc4\x83\xc8\x99ura activitatea. \xc3\x8en octombrie 1893 romanul nu era terminat, autorul nefiind hot\xc4\x83r\xc3\xa2t dac\xc4\x83 s\xc4\x83-i c\xc4\x83s\xc4\x83toreasc\xc4\x83 sau nu pe Sa\xc8\x99a Com\xc4\x83ne\xc8\x99teanu \xc8\x99i pe Matei Damian \xc8\x99i solicit\xc3\xa2nd sfatul lui Titu Maiorescu. Criticul l-a \xc3\xaencurajat \xc8\x99i i-a oferit sfaturi ce au contribuit la g\xc4\x83sirea finalului potrivit.\n_START_SECTION_\nPublicare\n_START_PARAGRAPH_\nPrima parte a romanului a fost trimis\xc4\x83 de autor de la Bruxelles la sf\xc3\xa2r\xc8\x99itul lui decembrie 1892, la solicitarea lui Iacob Negruzzi, directorul revistei Convorbiri literare. Membrii cenaclului Junimea nu au manifestat un prea mare entuziasm, primind-o cu rezerve, iar Iacob Negruzzi considera c\xc4\x83 prima jum\xc4\x83tate a romanului este prea lung\xc4\x83 \xc8\x99i con\xc8\x9bine descrieri inutile._NEWLINE_Via\xc8\x9ba la \xc8\x9bar\xc4\x83 a fost publicat pentru prima oar\xc4\x83 sub form\xc4\x83 de foileton \xc3\xaen perioada iulie 1894 - mai 1895 (nr. 3-8 din 1894 \xc8\x99i 1-5 din 1895) \xc3\xaen revista bucure\xc8\x99tean\xc4\x83 Convorbiri literare \xc8\x99i \xc3\xaen volum \xc3\xaen 1898 \xc3\xaen colec\xc8\x9bia \xe2\x80\x9eBiblioteca pentru to\xc8\x9bi\xe2\x80\x9d a Editurii Storck & M\xc3\xbcller din Bucure\xc8\x99ti, dup\xc4\x83 cum a fost marea dorin\xc8\x9b\xc4\x83 a autorului (exprimat\xc4\x83 \xc3\xaentr-o scrisoare trimis\xc4\x83 lui Titu Maiorescu la 2/14 august 1893). Titlul romanului a fost ortografiat \xc3\xaen prima edi\xc8\x9bie Via\xc8\x9ba la \xc8\x9bear\xc4\x83, potrivit exprim\xc4\x83rii de la acea vreme, fiind modificat \xc3\xaen edi\xc8\x9biile ulterioare \xc3\xaen cel de Via\xc8\x9ba la \xc8\x9bar\xc4\x83._NEWLINE_\xc3\x8entr-o scrisoare din 18/30 septembrie 1894 c\xc4\x83tre Duiliu Zamfirescu, reputatul critic Titu Maiorescu l\xc4\x83uda romanul, semnal\xc3\xa2nd prezen\xc8\x9ba unor fraze de un sentimentalism fad \xc8\x99i a unor construc\xc8\x9bii literare nepotrivite. Impresia general\xc4\x83 a fost una pozitiv\xc4\x83, dup\xc4\x83 cum \xc3\xaei scria criticul autorului la 20 mai 1895: \xe2\x80\x9eE evident, c\xc4\x83 are p\xc4\x83r\xc8\x9bi de o c\xc4\x83ldur\xc4\x83 delicat\xc4\x83, de o tensiune a interesului, de o frumuse\xc8\x9be a descrierilor, care \xc3\xael fac - \xc3\xaen aceste p\xc4\x83r\xc8\x9bi - egal cu bunele romanuri occidentale. Dar \xc3\xaen privin\xc8\x9ba conducerii unitare a evenimentelor sunt objec\xc8\x9bii de f\xc4\x83cut\xe2\x80\x9d. Romanul a pl\xc4\x83cut \xc8\x99i scriitorilor de la Convorbiri literare, dup\xc4\x83 cum men\xc8\x9bioneaz\xc4\x83 autorul \xc3\xaentr-o scrisoare din 9/21 iunie 1895. _NEWLINE_Duiliu Zamfirescu \xc3\xaemp\xc4\x83rt\xc4\x83\xc8\x99ea rezervele criticilor cu privire la nefinalizarea unor ac\xc8\x9biuni secundare (printre care \xc8\x99i revolta \xc8\x9b\xc4\x83ranilor) \xc8\x99i la tratarea prea sumar\xc4\x83 a unor personaje interesante, afirm\xc3\xa2nd c\xc4\x83 inten\xc8\x9bioneaz\xc4\x83 s\xc4\x83 scrie o continuare c\xc4\x83reia \xc3\xaei schimbase numele din Via\xc8\x9ba la ora\xc8\x99 \xc3\xaen T\xc4\x83nase Scatiu, \xc3\xaen care s\xc4\x83 prezinte via\xc8\x9ba Tincu\xc8\x9bei cu T\xc4\x83nase Scatiu \xc8\x99i pe un plan secundar rela\xc8\x9bia ei cu Mihai Com\xc4\x83ne\xc8\x99teanu, precum \xc8\x99i o a doua continuare intitulat\xc4\x83 Poetul (sau Un poet) \xc3\xaen care personajul principal s\xc4\x83 fie Mihai Com\xc4\x83ne\xc8\x99teanu, \xc3\xaendrumat \xc3\xaen via\xc8\x9b\xc4\x83 de \xc3\xaenv\xc4\x83\xc8\x9b\xc4\x83turile primite \xc3\xaen copil\xc4\x83rie de la baciul Micu._NEWLINE_Romanul a avut parte de un succes mare la public, ating\xc3\xa2nd \xc3\xaen 16 ani un tiraj de 37.000 de exemplare.\n_START_SECTION_\nElogiul vie\xc8\x9bii la \xc8\x9bar\xc4\x83\n_START_PARAGRAPH_\nScris\xc4\x83 \xc3\xaen perioada \xc3\xaen care Duiliu Zamfirescu se afla \xc3\xaen str\xc4\x83in\xc4\x83tate, Via\xc8\x9ba la \xc8\x9bar\xc4\x83 cuprinde convingerile mai vechi ale autorului fa\xc8\x9b\xc4\x83 de via\xc8\x9ba rural\xc4\x83 rom\xc3\xa2neasc\xc4\x83, asociat\xc4\x83 cu nostalgia autorului dezr\xc4\x83d\xc4\x83cinat fa\xc8\x9b\xc4\x83 de locurile natale. Partizan al p\xc4\x83str\xc4\x83rii vechilor r\xc3\xa2nduieli sociale, boierul Dinu Murgule\xc8\x9b \xc3\xae\xc8\x99i exprim\xc4\x83 astfel ata\xc8\x99amentul fa\xc8\x9b\xc4\x83 de glia str\xc4\x83bun\xc4\x83: \xe2\x80\x9eUite p\xc4\x83m\xc3\xa2ntul \xc4\x83sta: m-a f\xc4\x83cut s\xc4\x83 asud; am muncit toat\xc4\x83 via\xc8\x9ba pentru el, de cele mai multe ori f\xc4\x83r\xc4\x83 s\xc4\x83 m\xc4\x83 r\xc4\x83spl\xc4\x83teasc\xc4\x83; m-am sup\xc4\x83rat \xc8\x99i l-am blestemat, \xe2\x80\x94 dar nu m-a\xc8\x99 duce de pe el pentru nimic \xc3\xaen lume. N\xc4\x83d\xc4\x83jduiesc c\xc4\x83 tot a\xc8\x99a o s\xc4\x83 faci \xc8\x99i tu \xc8\x99i c\xc4\x83 n-o s\xc4\x83 mai pleci. Aci suntem n\xc4\x83scu\xc8\x9bi \xc8\x99i eu \xc8\x99i maic\xc4\x83-ta \xc8\x99i p\xc4\x83rin\xc8\x9bii no\xc8\x99tri \xc8\x99i p\xc4\x83rin\xc8\x9bii p\xc4\x83rin\xc8\x9bilor no\xc8\x99tri...\xe2\x80\x9d_NEWLINE_Via\xc8\x9ba la \xc8\x9bar\xc4\x83 este v\xc4\x83zut\xc4\x83 ca un trai cinstit \xc8\x99i fericit potrivit unor norme de convie\xc8\x9buire tradi\xc8\x9bionaliste. Om educat, Matei Damian crede \xc3\xaen moralitatea superioar\xc4\x83 a traiului la \xc8\x9bar\xc4\x83 \xc3\xaen compara\xc8\x9bie cu traiul la ora\xc8\x99, plin de numeroase ispite care altereaz\xc4\x83 \xc8\x99i-i \xc3\xaenstr\xc4\x83ineaz\xc4\x83 pe oameni. \xc3\x8en concep\xc8\x9bia sa, p\xc3\xa2n\xc4\x83 \xc8\x99i un arenda\xc8\x99 mitocan ca T\xc4\x83nase Scatiu este mai util societ\xc4\x83\xc8\x9bii dec\xc3\xa2t un func\xc8\x9bionar neproductiv. \xe2\x80\x9eScatiu era incult \xc8\x99i cam b\xc4\x83d\xc4\x83ran, dar era harnic, de\xc8\x99tept la treab\xc4\x83, \xc8\x99i, mai cu seam\xc4\x83, pentru el, avea o mare calitate, de a nu fi om de ora\xc8\x99. Ca to\xc8\x9bi tinerii care au tr\xc4\x83it mult \xc3\xaen mijlocul lumii de studen\xc8\x9bi, de func\xc8\x9bionari, de lume neproduc\xc4\x83toare, f\xc4\x83r\xc4\x83 aspira\xc8\x9bii, Matei prefera un om de \xc8\x9bar\xc4\x83, simplu, celui mai \xc8\x99iret avocat\xe2\x80\x9d, se g\xc3\xa2nde\xc8\x99te t\xc3\xa2n\xc4\x83rul Matei Damian._NEWLINE_Intriga romanului o constituie parabola fiului risipitor, re\xc3\xaentors \xc3\xaen patrie dup\xc4\x83 peregrin\xc4\x83ri \xc3\xaendelungate pe alte meleaguri. Matei Damian poate fi considerat un alter-ego al autorului, o con\xc8\x99tiin\xc8\x9b\xc4\x83 filozofic\xc4\x83 ce exprim\xc4\x83 \xc3\xaen plan literar patriotismul acestuia. Din acest motiv, personajul pare deta\xc8\x99at de realitatea rom\xc3\xa2neasc\xc4\x83, pe care o prive\xc8\x99te mai mult ca un observator extern, evolu\xc8\x9bia lui petrec\xc3\xa2ndu-se doar \xc3\xaen ad\xc3\xa2ncimea sufleteasc\xc4\x83. Romantismul idilic \xc8\x99i vaporos devine astfel un mijloc de ap\xc4\x83rare \xc3\xaempotriva \xe2\x80\x9eagresiunii realului\xe2\x80\x9d.\n_START_SECTION_\nIubirea platonic\xc4\x83\n_START_PARAGRAPH_\nO tem\xc4\x83 de interes a romanului o constituie iubirea platonic\xc4\x83 \xc3\xaen s\xc3\xa2nul naturii, av\xc3\xa2nd din acest punct de vedere asem\xc4\x83n\xc4\x83ri cu romanul Dafnis \xc8\x99i Chloe, scris \xc3\xaen secolul al II-lea e.n. \xc8\x99i atribuit lui Longus. Povestea de iubire din romanul grecesc are loc \xc3\xaentr-un cadru idilic care conserv\xc4\x83 obiceiuri p\xc4\x83store\xc8\x99ti str\xc4\x83vechi._NEWLINE_Petrecute \xc3\xaentr-un mediu idilic, rupt de influen\xc8\x9bele modernizatoare ale vie\xc8\x9bii citadine, pove\xc8\x99tile de iubire din Via\xc8\x9ba la \xc8\x9bar\xc4\x83 sunt un elogiu continuu adus castit\xc4\x83\xc8\x9bii. Cuplurile de \xc3\xaendr\xc4\x83gosti\xc8\x9bi din Via\xc8\x9ba la \xc8\x9bar\xc4\x83 (Sa\xc8\x99a \xc8\x99i Matei Damian, adolescen\xc8\x9bii Tincu\xc8\x9ba \xc8\x99i Mihai) se comport\xc4\x83 cuminte \xc8\x99i politicos potrivit normelor de bun\xc4\x83 purtare din societatea rom\xc3\xa2neasc\xc4\x83 de la sf\xc3\xa2r\xc8\x99itul secolului al XIX-lea. Gesturile sunt cumin\xc8\x9bi, simpla atingere a m\xc3\xa2inii f\xc4\x83c\xc3\xa2nd personajele s\xc4\x83 ro\xc8\x99easc\xc4\x83 \xc8\x99i s\xc4\x83 se emo\xc8\x9bioneze. Dragostea r\xc4\x83m\xc3\xa2ne mai mult la nivelul c\xc4\x83ut\xc4\x83rilor, fiind lipsit\xc4\x83 de \xc3\xaemplinire fizic\xc4\x83. _NEWLINE_Criticul Pompiliu Constantinescu sus\xc8\x9bine c\xc4\x83 femeile sunt cele mai interesante personaje din proza lui Duiliu Zamfirescu, av\xc3\xa2nd un amestec de senzualitate \xc8\x99i omenesc, adic\xc4\x83 de poezie \xc8\x99i realism. Scriitorul a intuit sufletul feminin \xc3\xaen c\xc3\xa2teva figuri memorabile, reprezent\xc3\xa2ndu-l cu delicate\xc8\x9be \xc8\x99i pasiune \xc3\xaen \xe2\x80\x9enuan\xc8\x9be m\xc4\x83surate, u\xc8\x99or perceptibile\xe2\x80\x9d._NEWLINE_Spre deosebire de ceilal\xc8\x9bi romancieri rom\xc3\xa2ni din perioada sa, Duiliu Zamfirescu impune o tipologie feminin\xc4\x83 mai apropiat\xc4\x83 de imagina\xc8\x9bie dec\xc3\xa2t de realitate, situ\xc3\xa2ndu-se \xc3\xaentr-o descenden\xc8\x9b\xc4\x83 tolstoian\xc4\x83. Sa\xc8\x99a Com\xc4\x83ne\xc8\x99teanu era considerat\xc4\x83 de Garabet Ibr\xc4\x83ileanu drept \xe2\x80\x9eunul din tipurile cele mai ideale de feminitate din toate literaturile\xe2\x80\x9d. Personajul este \xc3\xaenf\xc4\x83\xc8\x9bi\xc8\x99at tr\xc4\x83ind \xc8\x99i iubind, potrivit procedeelor artistice folosite de Tolstoi. Spiritul de sacrificiu \xc8\x99i c\xc4\x83ldura sufleteasc\xc4\x83 a Sa\xc8\x99ei o transform\xc4\x83 \xc3\xaentr-o femeie ideal\xc4\x83, \xc3\xaen care se combin\xc4\x83 armonios \xc3\xaensu\xc8\x99irile de mam\xc4\x83, so\xc8\x9bie \xc8\x99i gospodin\xc4\x83. Maturitatea ei chibzuit\xc4\x83 nu i-a alterat instinctul femeiesc, iar Sa\xc8\x99a este considerat\xc4\x83 una dintre figurile feminine cele mai originale din literatura rom\xc3\xa2n\xc4\x83, ce \xc3\xaentruchipeaz\xc4\x83 \xe2\x80\x9eeternul feminin\xe2\x80\x9d.\n_START_SECTION_\nConflictele sociale \xc8\x99i cre\xc8\x99terea nemul\xc8\x9bumirilor \xc8\x9b\xc4\x83r\xc4\x83ne\xc8\x99ti\n_START_PARAGRAPH_\nForma\xc8\x9bia sa ideologic\xc4\x83 de junimist l-a \xc3\xaendreptat pe autor spre romanul social, fiind prezentat conflictul ce opune dou\xc4\x83 clase sociale: boierii de vi\xc8\x9b\xc4\x83 veche reprezenta\xc8\x9bi de Dinu Murgule\xc8\x9b \xc8\x99i de coana Diamandula, iubitori ai p\xc4\x83m\xc3\xa2ntului \xc8\x99i ai \xc8\x9b\xc4\x83r\xc4\x83nimii, \xc8\x99i burghezia rural\xc4\x83 (arenda\xc8\x99ii lacomi \xc8\x99i dornici de \xc3\xaenavu\xc8\x9bire) reprezentat\xc4\x83 de T\xc4\x83nase Scatiu \xc8\x99i coana Profira, care nu are sentimentul apartenen\xc8\x9bei fa\xc8\x9b\xc4\x83 de p\xc4\x83m\xc3\xa2nt \xc8\x99i \xc3\xaei exploateaz\xc4\x83 pe \xc8\x9b\xc4\x83rani pentru a ob\xc8\x9bine c\xc3\xa2t mai mult profit._NEWLINE_Personajele din Via\xc8\x9ba la \xc8\x9bar\xc4\x83 \xc3\xaentruchipeaz\xc4\x83 astfel de principii morale: Dinu Murgule\xc8\x9b este boierul vechi, du\xc8\x99man al reformelor sociale, Matei Damian \xc8\x99i Sa\xc8\x99a Com\xc4\x83ne\xc8\x99teanu reprezint\xc4\x83 boierii educa\xc8\x9bi \xc3\xaentr-o cultur\xc4\x83 occidental\xc4\x83, care \xc3\xaen\xc8\x9beleg necesitatea reformelor rurale, \xc3\xaen timp ce T\xc4\x83nase Scatiu este sluga parvenit\xc4\x83 prin l\xc4\x83comie \xc8\x99i ho\xc8\x9bie, un intrus care tulbur\xc4\x83 armonia social\xc4\x83. Satirizarea arenda\xc8\x99ului parvenit este \xe2\x80\x9eserioas\xc4\x83 \xc8\x99i justificat\xc4\x83 pe deplin\xe2\x80\x9d, aprecia Garabet Ibr\xc4\x83ileanu, pentru c\xc4\x83 neamul s\xc4\x83u are un comportament primitiv \xc8\x99i este d\xc4\x83un\xc4\x83tor evolu\xc8\x9biei societ\xc4\x83\xc8\x9bii (\xe2\x80\x9eTanas\xc4\x83 Scatiul \xc8\x99i neamul lui e r\xc4\x83u \xc8\x99i primejdios. E \xc3\xaenc\xc4\x83 goril\xc4\x83\xe2\x80\x9d)._NEWLINE_Scriitorul credea \xc3\xaen destinul istoric al boierimii autohtone, care a p\xc4\x83strat \xc8\x99i transmis urma\xc8\x99ilor cele mai \xc3\xaenalte virtu\xc8\x9bi morale ale neamului rom\xc3\xa2nesc: iubirea fa\xc8\x9b\xc4\x83 de \xc8\x9bar\xc4\x83, omenia, cinstea \xc8\x99i setea de cultur\xc4\x83. Cu toate acestea, el nu ignor\xc4\x83 situa\xc8\x9bia grea a \xc8\x9b\xc4\x83r\xc4\x83nimii remarcat\xc4\x83 de Matei Damian. \xc3\x8en opinia lui Paul Cornea, Matei Damian este pivotul central al romanului, cel care modereaz\xc4\x83 conflictele sociale \xc8\x99i garanteaz\xc4\x83 un echilibru social \xc3\xaentre clase, dar nu poate \xc3\xaenl\xc4\x83tura cauzele profunde ale conflictelor. Personajul are o ad\xc3\xa2ncime analitic\xc4\x83, fiind caracterizat printr-o sete de identitate. Autorul gre\xc8\x99e\xc8\x99te \xc3\xaen prezentarea conflictelor sociale, caricaturiz\xc3\xa2ndu-i p\xc3\xa2n\xc4\x83 la grotesc pe T\xc4\x83nase Scatiu \xc8\x99i pe coana Profira, \xc3\xaen timp ce \xc8\x9b\xc4\x83ranii sunt un personaj colectiv abia schi\xc8\x9bat. Comportamentul lor este dezorganizat, iar lipsa unor motiva\xc8\x9bii clare face ca ac\xc8\x9biunea lor s\xc4\x83 nu aib\xc4\x83 for\xc8\x9ba ac\xc8\x9biunii \xc8\x9b\xc4\x83r\xc4\x83ne\xc8\x99ti din R\xc4\x83scoala lui Liviu Rebreanu._NEWLINE_Conflictele sociale din acest roman nu sunt \xc3\xaens\xc4\x83 definitorii, deoarece autorul nu reu\xc8\x99e\xc8\x99te s\xc4\x83 p\xc4\x83trund\xc4\x83 \xc3\xaen profunzimea rela\xc8\x9biilor sociale. Aspira\xc8\x9biile personajelor morale vor fi repede \xc3\xaen\xc4\x83bu\xc8\x99ite de firile contemplative \xc8\x99i de o resemnare comod\xc4\x83, \xc3\xaempiedic\xc3\xa2nd trecerea la ac\xc8\x9biune. Scenele \xc3\xaen care apar \xc8\x9b\xc4\x83ranii au totu\xc8\x99i un grad de realism \xc8\x99i de autenticitate, iar r\xc4\x83zvr\xc4\x83titul Lefter pare mai viu dec\xc3\xa2t poeticul \xc8\x99i idealizatul baci Micu.\n_START_SECTION_\nStil literar\n_START_PARAGRAPH_\nVia\xc8\x9ba la \xc8\x9bar\xc4\x83 este considerat\xc4\x83 o scriere \xc3\xaen stil clasic, cu o construc\xc8\x9bie riguroas\xc4\x83 \xc8\x99i armonioas\xc4\x83, descrieri lirice sobre \xc8\x99i economie verbal\xc4\x83. Garabet Ibr\xc4\x83ileanu scria c\xc4\x83 acest roman este unul clasic \xe2\x80\x9eprin subiect, ca \xc8\x99i prin tratare\xe2\x80\x9d, \xc3\xaen timp ce Tudor Vianu considera c\xc4\x83 \xe2\x80\x9etemperamentul lui stilistic ajunge la formele unui clasicism plin de m\xc4\x83sur\xc4\x83 \xc8\x99i claritate\xe2\x80\x9d. Clasicismul romanului a fost constatat \xc8\x99i de criticii de mai t\xc3\xa2rziu precum G.C. Nicolescu (1944), Al. S\xc4\x83ndulescu (1969), Dimitrie P\xc4\x83curariu (1971), Ioan Adam (1979), Alexandru Piru (1981) \xc8\x99i Paul Cornea (1984)._NEWLINE_Nu lipse\xc8\x99te totu\xc8\x99i un oarecare idilism s\xc4\x83m\xc4\x83n\xc4\x83torist mai ales prin viziunea poetic\xc4\x83 asupra sufletului \xc8\x9b\xc4\x83r\xc4\x83nesc (\xc3\xaen special \xc3\xaen paginile \xc3\xaen care apare baciul Micu). Unii critici au constatat asem\xc4\x83n\xc4\x83ri cu scrierile lui Ivan Turgheniev (sosirea lui Matei Damian, drumul de la gar\xc4\x83 cu tr\xc4\x83sura, vizita lui Matei la Sa\xc8\x99a) sau chiar cu cele ale lui Lev Tolstoi (Sa\xc8\x99a \xc8\x99i Matei par dou\xc4\x83 \xe2\x80\x9esuflete frumoase\xe2\x80\x9d asem\xc4\x83n\xc4\x83toare cu eroii romancierului rus, considera Paul Cornea)._NEWLINE_Scriitorul este un cunosc\xc4\x83tor al psihologiei rurale, \xc3\xaemprumut\xc3\xa2nd ceva din idilismul lui Vasile Alecsandri \xc3\xaen reprezentarea \xc8\x9b\xc4\x83r\xc4\x83nimii. Sufletul \xc8\x9b\xc4\x83ranului rom\xc3\xa2n este reprezentat \xc3\xaen portretizarea poetic\xc4\x83 a baciului Micu; \xc3\xaentruparea mai multor \xc3\xaensu\xc8\x99iri \xc3\xaentr-un om viu \xc3\xael aseam\xc4\x83n\xc4\x83 mai mult cu un personaj de balad\xc4\x83, lipsindu-l \xc3\xaentr-o oarecare m\xc4\x83sur\xc4\x83 de autenticitate.\n_START_SECTION_\nAprecieri critice\n_START_PARAGRAPH_\nApari\xc8\x9bia romanului Via\xc8\x9ba la \xc8\x9bar\xc4\x83 a reprezentat un moment important \xc3\xaen istoria literaturii rom\xc3\xa2ne\xc8\x99ti, scriitorul dep\xc4\x83\xc8\x99indu-i \xe2\x80\x9eprin maturitate \xc8\x99i rafinament\xe2\x80\x9d pe mul\xc8\x9bi contemporani. Romanul con\xc8\x9bine ecouri vagi din scrierile lui Nicolae Filimon \xc8\x99i Dimitrie Bolintineanu, prefigur\xc3\xa2nd realismul dur din R\xc4\x83scoala lui Liviu Rebreanu \xc8\x99i idilismul din romanul La Medeleni al lui Ionel Teodoreanu. \xc3\x8en opinia criticului \xc8\x98erban Cioculescu, chiar dac\xc4\x83 nu constituie o oper\xc4\x83 viabil\xc4\x83, ciclul Com\xc4\x83ne\xc8\x99tenilor consolideaz\xc4\x83 \xc3\xaenceputurile romanului rom\xc3\xa2nesc, reprezent\xc3\xa2nd o prim\xc4\x83 tentativ\xc4\x83 de fresc\xc4\x83 social\xc4\x83._NEWLINE_Pentalogia romanesc\xc4\x83 a lui Duiliu Zamfirescu este durabil\xc4\x83 prin monumentalitatea sa \xc8\x99i prin faptul c\xc4\x83 este precursoarea romanului ciclic rom\xc3\xa2nesc dup\xc4\x83 cum o considera Pompiliu Constantinescu. Potrivit lui Nicolae Iorga, \xe2\x80\x9eromanele lui [Zamfirescu n.n.] nu prezint\xc4\x83 totdeauna o concep\xc8\x9bie, dar au meritul de a cuprinde \xc3\xaen ele icoana unei p\xc4\x83r\xc8\x9bi din societatea rom\xc3\xa2neasc\xc4\x83 de pe vremea r\xc4\x83zboiului de la 1877. Aceasta este epoca pe care el o cunoa\xc8\x99te mai bine\xe2\x80\x9d. _NEWLINE_Analiz\xc3\xa2nd \xc3\xaenceputurile romanului rom\xc3\xa2nesc, criticul Zigu Ornea considera c\xc4\x83 Via\xc8\x9ba la \xc8\x9bar\xc4\x83 \xc8\x99i T\xc4\x83nase Scatiu sunt singurele scrieri \xe2\x80\x9ecu adev\xc4\x83rat, rezistente\xe2\x80\x9d ale lui Duiliu Zamfirescu, \xc3\xaen timp ce \xc3\x8en r\xc4\x83zboi ar fi \xe2\x80\x9eun semie\xc8\x99ec\xe2\x80\x9d, iar Anna \xc8\x99i Lydda \xe2\x80\x9ee\xc8\x99ecuri totale\xe2\x80\x9d. Criticul Eugen Lovinescu a elogiat scrierile literare ale lui Duiliu Zamfirescu, remarc\xc3\xa2nd \xc3\xaens\xc4\x83 c\xc4\x83 romanele sale au o valoare inegal\xc4\x83, iar Via\xc8\x9ba la \xc8\x9bar\xc4\x83 este cel mai valoros dintre ele prin \xe2\x80\x9eechilibrul de realism \xc8\x99i de idealism, prin poezia p\xc4\x83m\xc3\xa2ntului \xc8\x99i a vechii noastre boierimi iubitoare de p\xc4\x83m\xc3\xa2nt, \xc8\x99i, mai ales, prin neuitata crea\xc8\x9biune a Sa\xc8\x99ei\xe2\x80\x9d. Aceea\xc8\x99i opinie o \xc3\xaemp\xc4\x83rt\xc4\x83\xc8\x99e\xc8\x99te \xc8\x99i Pompiliu Constantinescu care sus\xc8\x9bine c\xc4\x83 \xe2\x80\x9eVia\xc8\x9ba la \xc8\x9bar\xc4\x83 se desprinde ca o icoan\xc4\x83 de lumini \xc8\x99i armonie\xe2\x80\x9d \xc3\xaen ciclul Com\xc4\x83ne\xc8\x99tenilor, devenind o oper\xc4\x83 clasic\xc4\x83 ce \xc3\xaei asigur\xc4\x83 autorului un loc de frunte \xc3\xaen proza secolului al XIX-lea._NEWLINE_Opiniile criticilor literari sunt \xc3\xaen general favorabile romanului Via\xc8\x9ba la \xc8\x9bar\xc4\x83. Eugen Lovinescu afirma \xc3\xaen 1928 c\xc4\x83 \xe2\x80\x9eVia\xc8\x9ba la \xc8\x9bar\xc4\x83 e un poem al vie\xc8\x9bii c\xc3\xa2mpene\xc8\x99ti\xe2\x80\x9d, \xc3\xaen timp ce George C\xc4\x83linescu considera c\xc4\x83 Via\xc8\x9ba la \xc8\x9bar\xc4\x83 prezint\xc4\x83 istoria c\xc3\xa2torva neamuri \xe2\x80\x9eras\xc4\x83 a c\xc3\xa2torva familii p\xc4\x83m\xc3\xa2ntene care s-au strecurat prin negura fanario\xc8\x9bilor\xe2\x80\x9d. Provenit din mica boierime, Duiliu Zamfirescu a zugr\xc4\x83vit cu realism c\xc4\x83derea neamurilor boiere\xc8\x99ti \xc8\x99i ridicarea unei clase sociale cu o cultur\xc4\x83 inferioar\xc4\x83, dar mai lacom\xc4\x83 \xc8\x99i mai brutal\xc4\x83. Autorul realizeaz\xc4\x83 o analiz\xc4\x83 fin\xc4\x83 a claselor sociale de la sf\xc3\xa2r\xc8\x99itul secolului al XIX-lea \xc3\xaen stilul lui \xc3\x89mile Zola din ciclul Les Rougon-Macquart, prezent\xc3\xa2nd dec\xc4\x83derea clasei boiere\xc8\x99ti prin \xe2\x80\x9eadulterarea s\xc3\xa2ngelui\xe2\x80\x9d. De asemenea, romanul surprinde atmosfera monden\xc4\x83, conversa\xc8\x9biile \xc3\xaentre \xc3\xaendr\xc4\x83gosti\xc8\x9bi, contradic\xc8\x9biile suflete\xc8\x99ti \xc8\x99i o euforie liric\xc4\x83 produs\xc4\x83 de traiul \xc3\xaen mijlocul naturii. _NEWLINE_Exprim\xc3\xa2ndu-\xc8\x99i admira\xc8\x9bia fa\xc8\x9b\xc4\x83 de autor, criticul Garabet Ibr\xc4\x83ileanu scria c\xc4\x83 Via\xc8\x9ba la \xc8\x9bar\xc4\x83 este \xe2\x80\x9eopera luminoas\xc4\x83, simpatic\xc4\x83 \xc8\x99i \xc3\xaenc\xc3\xa2nt\xc4\x83toare (lipsit\xc4\x83 de episoadele filozofice \xc8\x99i de subtilit\xc4\x83\xc8\x9bile pre\xc8\x9bioase de analiz\xc4\x83 psihologic\xc4\x83, ca \xc8\x99i de complacerea \xc3\xaen a st\xc4\x83rui nefiresc asupra unor maneje erotice, care p\xc4\x83teaz\xc4\x83 pe alocurea celelalte romane ale sale)\xe2\x80\x9d care-l impune pe Duiliu Zamfirescu ca pe unul dintre scriitorii de prim rang ai literaturii rom\xc3\xa2ne.\n_START_SECTION_\nTraduceri\n_START_PARAGRAPH_\nRomanul Via\xc8\x9ba la \xc8\x9bar\xc4\x83 a fost tradus \xc3\xaen c\xc3\xa2teva limbi str\xc4\x83ine: englez\xc4\x83 (Sasha, A. M. Philepot, Londra, 1926; traducere de Lucy Bing, prefa\xc8\x9bat\xc4\x83 de Marcu Beza), italian\xc4\x83 (La vita in campagna, UTET, Torino, 1932; traducere de Agnese Silvestri-Giorgi; o alt\xc4\x83 traducere a fost realizat\xc4\x83 de Olga Tarenz \xc8\x99i publicat\xc4\x83 de Editura Paoline din Francavilla (Chieti) \xc3\xaen 1966), francez\xc4\x83 (Mathieu Damian. La vie \xc3\xa0 la campagne, Les \xc3\x89ditions de prose moderne, Paris, 1939; traducere de Georges Bengesco, prefa\xc8\x9bat\xc4\x83 de Paul Val\xc3\xa9ry; reeditat\xc4\x83 sub titlul La vie \xc3\xa0 la campagne de Editura Kyros din Paris, \xc3\xaen 2008), portughez\xc4\x83 (Vida no campo, \xc3\xaen cotidianul O S\xc3\xa9culo din Lisabona (edi\xc8\x9biile din 18 mai 1947 p\xc3\xa2n\xc4\x83 \xc3\xaen 28 iunie 1947); traducere de Victor Buescu \xc8\x99i Rog\xc3\xa9rio Peres Claro), maghiar\xc4\x83 (Falusi \xc3\xa9letk\xc3\xa9pek, \xc3\xaen vol. Falusi \xc3\xa9letk\xc3\xa9pek. T\xc4\x83nase Scatiu. K\xc3\xa9t kisreg\xc3\xa9ny, Editura pentru Literatur\xc4\x83, Bucure\xc8\x99ti, 1965; traducere de B\xc3\xa9la J\xc3\xa1nky; reeditat\xc4\x83 de Editura Kriterion din Bucure\xc8\x99ti \xc3\xaen 1989), german\xc4\x83 (Das Leben auf dem Sande, \xc3\xaen vol. Das Leben auf dem Sande; T\xc4\x83nase Scatiul; Im krieg, Editura pentru Literatur\xc4\x83, Bucure\xc8\x99ti, 1967; traducere de Thea Constantinides), rus\xc4\x83 (V derevne, \xc3\xaen vol. V derevne; T\xc4\x83nase Skatiu; Na vojne, Hudojestvennaja literatura, Moscova, 1988; traducere de S. Florinceva) \xc8\x99i bulgar\xc4\x83 (Jivot na selo, \xc3\xaen vol. Jivot na selo; Tanase Skatiu; Na voina, Avangard print, Ruse, 2016; traducere de Ognean Stamboliev)._NEWLINE_Un fragment din roman a fost tradus \xc3\xaen limba francez\xc4\x83 de J.F. Mattei \xc8\x99i publicat sub titlul \xe2\x80\x9eLa vie \xc3\xa0 la campagne (1898)\xe2\x80\x9d \xc3\xaen vol. \xc3\x89loge du village roumain et autres textes, 1990, pp. 116-121.\n_START_SECTION_\nEcranizare\n_START_PARAGRAPH_\nRomanele Via\xc8\x9ba la \xc8\x9bar\xc4\x83 \xc8\x99i T\xc4\x83nase Scatiu au fost ecranizate de regizorul Dan Pi\xc8\x9ba, dup\xc4\x83 un scenariu scris de Mihnea Gheorghiu, \xc3\xaen filmul T\xc4\x83nase Scatiu, ce a avut premiera la 25 octombrie 1976. Film\xc4\x83rile principale au avut loc \xc3\xaen perioada 23 iunie - 4 septembrie 1975 la Constan\xc8\x9ba, Gole\xc8\x99ti, Mogo\xc8\x99oaia \xc8\x99i Co\xc8\x9bofenii din Fa\xc8\x9b\xc4\x83, iar unele complet\xc4\x83ri au fost executate \xc3\xaen aprilie 1976 la Cioc\xc4\x83ne\xc8\x99ti. Filmul a purtat titlurile intermediare Zodia leului \xc8\x99i Neamul Com\xc4\x83ne\xc8\x99tenilor \xc8\x99i are o durat\xc4\x83 de 120 de minute. Rolurile principale au fost interpretate de Victor Rebengiuc (T\xc4\x83nase Scatiu), Eliza Petr\xc4\x83chescu (coana Profira), Vasile Ni\xc8\x9bulescu (Dinu Murgule\xc8\x9b), Ioana Ciom\xc3\xa2rtan (coana Diamandula), Andr\xc3\xa1s Csiky (Matei Damian; dublat de George Oancea), C\xc4\x83t\xc4\x83lina Pintilie (Sa\xc8\x99a; dublat\xc4\x83 de Valeria Seciu), Dan Nu\xc8\x9bu (Mihai Com\xc4\x83ne\xc8\x99teanu), Cristina Nu\xc8\x9bu (Tincu\xc8\x9ba; dublat\xc4\x83 de Mariana Mihu\xc8\x9b), Rodica Tapalag\xc4\x83 (Aglaia), Carmen Galin (surdomuta Si\xc8\x9ba), Corina Constantinescu (Sofia), Mitic\xc4\x83 Popescu (Lefter) \xc8\x99i Dorel Vi\xc8\x99an (Nichitache)._NEWLINE_Criticii de film au eviden\xc8\x9biat calit\xc4\x83\xc8\x9bile filmului (fluen\xc8\x9ba istorisirii epico-lirice, omogenitatea \xc8\x99i coeren\xc8\x9ba vizual\xc4\x83, decorurile \xc8\x99i costumele de \xe2\x80\x9efin de si\xc3\xa8cle\xe2\x80\x9d \xc8\x99i interpret\xc4\x83rile actorice\xc8\x99ti), preciz\xc3\xa2nd \xc3\xaens\xc4\x83 c\xc4\x83 filmul p\xc4\x83streaz\xc4\x83 \xe2\x80\x9easpectul idilic, desuet-nostalgic al romanelor lui Duiliu Zamfirescu\xe2\x80\x9d, dar pune accentul pe conflictele sociale de la sf\xc3\xa2r\xc8\x99itului secolului al XIX-lea \xc3\xaentre boieri \xc8\x99i arenda\xc8\x99i \xc8\x99i \xc3\xaentre boieri \xc8\x99i \xc8\x9b\xc4\x83rani, cu un deznod\xc4\x83m\xc3\xa2nt tragic \xc8\x99i grotesc. Criticul Tudor Caranfil considera c\xc4\x83 T\xc4\x83nase Scatiu este \xe2\x80\x9eun film baroc, cu preten\xc8\x9bii de fresc\xc4\x83 social\xc4\x83, dar \xc3\xaencremenit \xc3\xaen c\xc4\x83ut\xc4\x83ri de stil, care \xc3\xaencearc\xc4\x83 o raportare la plastica \xc8\x99i costumele epocii\xe2\x80\x9d._NEWLINE_Domeniul de interes al filmului este deplasat de cineast de la universul rural descris de Duiliu Zamfirescu la personajul T\xc4\x83nase Scatiu, simbol al parvenitismului, vulgarit\xc4\x83\xc8\x9bii, l\xc4\x83comiei, perfidiei \xc8\x99i violen\xc8\x9bei. Regizorul insist\xc4\x83 pe l\xc4\x83comia parveni\xc8\x9bilor \xc8\x99i pe vinov\xc4\x83\xc8\x9bia mo\xc8\x99ierilor de vi\xc8\x9b\xc4\x83 veche, prezent\xc3\xa2nd declinul unei clase sociale fa\xc8\x9b\xc4\x83 de care nu se simte nicio urm\xc4\x83 de nostalgie. Interpret\xc4\x83rile cele mai apreciate sunt cele ale lui Victor Rebengiuc (care combin\xc4\x83 cump\xc4\x83tarea gesturilor m\xc4\x83runte cu \xe2\x80\x9eo s\xc4\x83lbatic\xc4\x83 \xc8\x99i vital\xc4\x83 erup\xc8\x9bie de josnicie\xe2\x80\x9d) \xc8\x99i Eliza Petr\xc4\x83chescu (care \xe2\x80\x9epune masca \xc8\x99ireteniei senile pe chipul mamei lui T\xc4\x83nase Scatiu\xe2\x80\x9d)._NEWLINE_T\xc4\x83nase Scatiu a ob\xc8\x9binut mai multe premii ale Asocia\xc8\x9biei Cinea\xc8\x99tilor din Rom\xc3\xa2nia pe anul 1976: premiul pentru regie (Dan Pi\xc8\x9ba; ex aequo cu Mircea Veroiu pentru Dincolo de pod), premiul pentru imagine (Nicolae M\xc4\x83rgineanu; ex aequo cu C\xc4\x83lin Ghibu pentru Dincolo de pod), premiul pentru interpretare feminin\xc4\x83 (Rodica Tapalag\xc4\x83, pentru rolul Aglaia), premiul pentru interpretare masculin\xc4\x83 (Victor Rebengiuc; ex aequo cu Amza Pellea pentru rolul Manlache Preda din Os\xc3\xaenda) \xc8\x99i premiul pentru scenografie (Lidia Luludis, pentru costumele de la acest film).\n_START_SECTION_\nTeatru radiofonic\n_START_PARAGRAPH_\nRomanul a fost dramatizat de Virginia Pan\xc4\x83 pentru Teatrul Na\xc8\x9bional Radiofonic, fiind realizat un spectacol de teatru radiofonic cu o durat\xc4\x83 de 55 de minute \xc3\xaen regia artistic\xc4\x83 a lui Titel Constantinescu. Spectacolul a avut urm\xc4\x83toarea distribu\xc8\x9bie: Victoria Mierlescu (Profira), Ica Matache (Sofi\xc8\x9ba Murgule\xc8\x9b), Corado Negreanu (Dinu Murgule\xc8\x9b), \xc8\x98tefan Iordache (T\xc4\x83nase Scatiu), Adela M\xc4\x83rculescu (Sa\xc8\x99a Com\xc4\x83ne\xc8\x99teanu), Nicolae Pomoje (Matei Damian), Janine Stavarache (Tincu\xc8\x9ba), Nicolae Luchian-Botez, Mitic\xc4\x83 Popescu, Ruxandra Sireteanu, Dan Condurache \xc8\x99.a. Echipa tehnic\xc4\x83 a fost alc\xc4\x83tuit\xc4\x83 din Ion Prodan (regia de studio), Romeo Chelaru (regia muzical\xc4\x83) \xc8\x99i Ion Mih\xc4\x83ilescu (regia tehnic\xc4\x83)."